 73 I. ÎNTREPRINDEREA ŞI RELAŢIILE SALE CU MEDIUL ECONOMIC 1.1. ÎNTREPRINDEREA ŞI ÎNTREPRINZĂTORII 1.1.1. Conceptul de întreprindere şi întreprinzător Întreprinderea poate fi definită ca o entitate economică şi socială în care se produc bunuri şi servicii destinate pieţei, în vederea satisfacerii nevoilor clienţilor şi realizării de profit. Ea este constituită dintr-un grup de persoane organizate potrivit anumitor cerinţe juridice, economice, tehnologice, care concep şi desfăşoară procese de muncă, folosind un anumit capital. Întreprinderea este denumirea generică pentru orice tip de organizaţie umană. În accepţiunea tuturor specialiştilor, întreprinderea este o unitate de bază a economiei naţionale a unei ţări sau a economiilor naţionale ale mai multor ţări (întreprinderea multinaţională), constituită cu scopul de a produce bunuri materiale sau de a presta servicii necesare existenţei oamenilor. Întreprinderile producătoare de bunuri materiale, denumite şi întreprinderi de producţie, pot fi: întreprinderi industriale, întreprinderi agricole, întreprinderi de construcţii etc. Întreprinderile prestatoare de servicii pot fi: întreprinderi comerciale, întreprinderi de transporturi, bănci etc. Ca unitate de bază a unei economii sau a unor economii, întreprinderea trebuie să reunească în cadrul ei mijloace tehnice şi tehnologice, un număr de angajaţi cu o anumită pregătire, resurse materiale şi financiare. Pornind de la acest aspect, întreprinderea este o organizaţie tehnico-productivă, socială şi economică. Caracterul de organizaţie tehnico-productivă îşi găseşte expresia în specificul activităţilor productive, al tehnologiei folosite şi în dependenţa tehnologică dintre elementele structurale. Latura tehnico-productivă determină conţinutul activităţii desfăşurate de întreprindere şi profilul său de activitate. Privită ca organizaţie socială, întreprinderea cuprinde un ansamblu de activităţi umane cu o finalitate bine determinată şi care dau viaţă tuturor elementelor tehnice, tehnologice şi de altă natură. Totodată, întreprinderea se prezintă sub forma unui complex de relaţii structurale interpersonale sau pluripersonale în care angajaţii sunt diferenţiaţi în funcţie de autoritate, statut şi rol în realizarea unor obiective precise. Întreprinderea, ca organizaţie socială, îndeplineşte şi rolul de centru de decizie, ceea ce înseamnă că o parte a personalului întreprinderii (o minoritate) acţionează asupra celeilalte părţi cu scopul stabilirii şi realizării obiectivelor. În calitatea sa de centru de decizie, întreprinderea dispune de un sistem de conducere, alcătuit dintr-o structură de conducere, şi un proces de conducere. Atributul esenţial al sistemului de conducere este de a lua decizii. Privită ca organizaţie economică, întreprinderea este un organism independent, cu autonomie deplină, care dispune de întreaga capacitate de a participa la circuitul economic naţional şi internaţional. Ca organizaţie economică, încă de la înfiinţare, îşi fixează un obiect de activitate, adică o raţiune de a exista. De asemenea, o întreprindere îşi poate fixa unul sau mai multe obiective economice cum sunt: rentabilitatea, creşterea, calitatea etc. Obiectivele întreprinderilor variază în funcţie de mărime, statut juridic şi mediu socio-politic. 74 1.1.2. Crearea întreprinderii Crearea noilor întreprinderii reprezintă un proces complex care reuneşte două etape: pregătirea procesului de creare şi procesul propriu-zis de creare.  În etapa de pregătire a procesului de creare a întreprinderii, întreprinzătorul (o persoană sau un grup de persoane) trebuie să parcurgă două faze: naşterea ideii şi elaborarea proiectului. Naşterea ideii reprezintă rezultatul sincronizării dintre proiect şi om, respectiv întreprinzător. Această fază presupune: - găsirea unei idei (produs, serviciu, aplicaţie tehnologică etc.); nu este necesar ca produsul sau serviciul să fie nou, el poate fi îmbunătăţit. Cele mai bune surse de idei sunt: mediul profesional, priceperea de a face ceva, viaţa cotidiană, ocupaţia celui care porneşte într-o afacere şi sfaturile unui organism specializat; - culegerea de informaţii (documentaţii, opinii, sfaturi) în legătură cu activitatea pe care o conţine ideea reţinută; - completarea pregătirii creatorului de întreprindere în domeniile care nu reprezintă punctele sale forte; - verificarea generală a realismului proiectului; creatorul trebuie să fie conştient de dificultăţile proiectului său legate de competenţă, timp disponibil, mijloace financiare, cerinţele pieţei, forma juridică a întreprinderii, exigenţele produsului sau serviciului vizat. Toate acestea trebuie să se constituie într-un bilanţ personal care să-i permită creatorului să judece coerenţa proiectului său. În cazul unui răspuns pozitiv, rezultă că proiectul este realist şi trece la următoarea fază. Elaborarea proiectului cuprinde: o notă de prezentare generală, un studiu comercial, un studiu financiar, un studiu juridic şi un calcul al mijloacelor necesare. Nota de prezentare generală, pe de o parte, va servi creatorului însuşi ca referinţă atunci când începe elaborarea propriu-zisă a proiectului iar, pe de altă parte, va servi în discuţiile cu partenerii asociaţi, clinenţii, furnizorii şi alte organisme. Această notă de prezentare va conţine: prezentarea creatorului, prezentarea ªideii - activităţiiª, descrierea produsului sau a serviciului, cu precizarea intenţiilor de dezvoltare şi acoperirea financiară globală. Elaborarea propriu-zisă a proiectului debutează cu studiul comercial care va cuprinde definirea produsului (serviciului) sub aspectul stabilirii caracteristicilor tehnico-economice. După ce s-a stabilit produsul şi segmentul de piaţă se va realiza un test pe un eşantion reprezentativ de clienţi potenţiali. Acest test urmăreşte obţinerea de informaţii necesare efectuării eventualelor modificări ale produsului, evaluării posibilităţilor de desfacere ca volum, stabilirii canalelor de distribuţie şi punctelor de vânzare cele mai adecvate. Studiul juridic are menirea de a pregăti dosarul de constituire a socităţii comerciale pe baza legislaţiei în vigoare, optându-se pentru una dintre formele juridice de întreprindere. Studiul financiar exprimă în termeni financiari elementele pe care le reuneşte proiectul. El include: cifra de afaceri pe care si-o propune ca obiectiv întreprinderea, mijloacele tehnice (maşini, utilaje, instalaţii, mijloace de transport), comerciale, umane şi financiare, contul previzionat de rezultate (pe trei ani), planul de finanţare (pe trei ani), bilanţul (pe trei ani), planul de trezorerie. Elaborarea proiectului se încheie cu stabilirea mijloacelor necesare: terenuri, imobile, mijloace de transport şi resurse umane. Dacă parcurgerea celor două faze, naşterea ideii şi elaborarea proiectului, conduc la concluzia oportunităţii afacerii, se va lua decizia de creare a întreprinderii.  Procesul propriu-zis de creare a unei întreprinderi presupune, în principal, realizarea a trei operaţiuni: întocmirea formalităţilor necesare înfiinţării, punerea în operă a resurselor materiale şi umane, organizarea internă a întreprinderii şi demararea activităţii. Întocmirea formalităţilor necesare înfiinţării sunt de natură juridică, socială şi fiscală. 75 Formalităţile de natură juridică constau în respectarea unor condiţii de fond şi de formă. Condiţiile de fond precizează cerinţele asocierii persoanelor, cum sunt: - numărul şi calitatea participanţilor care se asociază; - consimţământul şi capacitatea de a contracta, indică normele juridice care trebuie respectate pentru ca asocierea să fie valabilă (consimţământul liber, fără teroare şi violenţă, asocierea să nu fie contrară legii etc.); - aportul asociaţilor se referă la natura acestuia: aport financiar (contribuţia bănească pe care asociaţii se obligă să o realizeze la patrimoniul societăţii); aport în natură (imobile, utilaje, maşini, mărfuri etc.); aport în drepturi de proprietate industrială (brevete de invenţii, mărci de fabrică, know-how); - participarea asociaţilor la profit şi pierderi fixează cotele de profit şi pierderi ce revin asociaţilor şi sunt direct proporţionale cotelor de aport ale asociaţilor la capitalul social. Pentru ca întreprinderea să se poată înfiinţa trebuie să se îndeplinească şi anumite condiţii de formă: redactarea şi semnarea cererii de acord/contractului de asociere; redactarea şi semnarea statutului; întocmirea formelor de publicitate (publicarea anunţului de înfiinţare în Monitorul Oficial, prezentarea documentelor la Judecătărie în vederea obţinerii avizului de onorabilitate, înmatricularea în Registrul Comerţului). Formalităţile de natură socială se referă la declararea înfiinţării întreprinderii la Ministerul Muncii şi aderarea la asigurările sociale. Din punct de vedere fiscal, întreprinderea înfiinţată trebuie să achiziţioneze documentele fiscale şi să i se fixeze impozitul de către organele în drept. Punerea în operă a resurselor materiale şi umane constau în amenajarea terenurilor şi construcţiilor, instalarea maşinilor şi utilajelor, constituirea stocurilor de materii prime, recrutarea personalului. Organizarea internă a întreprinderii se referă la stabilirea structurii organizatorice, proiectarea sistemului informaţional, elaborarea unui regulament de ordine interioară etc. Demararea activităţii este ultima fază în crearea întreprinderii care, de obicei, se desfăşoară pe parcursul a trei ani. Este o perioadă de testare pentru întreprindere presupunând urmărirea şi controlul funcţionării noii întreprinderi în regim normal, precum şi stabilirea unei strategii care să contribuie la asigurarea dezvoltării şi perenităţii. 1.1.3. Tipologia întreprinderilor Analiza structurii economiei naţionale a unei ţări, aprecierea mutaţiilor structurale produse într-o anumită perioadă, realizarea unor evaluări comparative ale structurii economiei mai multor ţări etc. impun gruparea (clasificarea) întreprinderilor după anumite criterii, cum sunt: forma juridică; dimensiunea; apartenenţa la un sector de activitate; apartenenţa naţională a întreprinderii. Forma juridică Forma juridică permite diferenţierea întreprinderilor în raport de proprietate, de autonomia managerială, precum şi de modalităţile de funcţionare stipulate în statut. După forma juridică, întreprinderile se grupează în două sectoare: sectorul public şi sectorul privat. Întreprinderea publică este aceea în care puterile publice, reprezentate prin stat sau colectivităţi publice, deţin proprietatea asupra patrimoniului. Puterile publice exercită, în totalitate sau parţial, funcţia de întreprinzător. Ansamblul întreprinderilor publice formează sectorul public. Întreprinderile publice, după modul de înfăptuire a autonomiei manageriale, pot fi: întreprinderi semipublice; întreprinderi publice propriu-zise. 76 Întreprinderea semipublică este aceea în care puterile publice au o contribuţie parţială la finanţarea activităţii şi, în consecinţă, participarea lor la conducere şi control este limitată. Întrepreprinderile semipublice, după modalităţile de funcţionare stipulate în statut (forma juridică propriu-zisă), pot fi: întreprinderi în concesiune; întreprinderi cu proprietate mixtă. Întreprinderea semipublică în concesiune constă în aceea că puterea publică deleagă unei întreprinderi private dreptul de administrare a unui serviciu public potrivit unor condiţii stipulate într-un caiet de sarcini (în acest caiet de sarcini sunt precizate: atribuţiile, condiţiile de fixare a preţurilor, obligaţiile de vărsare a unor subvenţii, obligaţiile de plată a redevenţelor etc.). Întreprinderea semipublică în concesiune are autonomie decizională deplină în limitele fixate în caietul de sarcini. Întreprinderea semipublică cu proprietate mixtă este o unitate economică şi socială în care capitalul său este deţinut de puterile publice şi de una sau mai multe persoane private. Administrarea întreprinderii semipublice cu proprietate mixtă este realizată de un grup de persoane: unele reprezintă puterile publice, iar altele puterile private. În astfel de întreprinderi se confruntă interesele publice cu cele private iar controlul activităţii întreprinderii se face numai din interior. Întreprinderea publică propriu-zisă este o unitate economică şi socială în care întregul capital este deţinut de puterile publice (de stat). În acest caz puterile publice îşi asumă toate prerogativele conducerii prin intermediul agenţilor săi. Întreprinderile publice propriu- zise, în funcţie de autonomia decizională, pot fi: regii autonome; întreprinderi naţionalizate (societăţi naţionale sau întreprinderi naţionale). Regiile autonome sunt unităţi economice de interes naţional sau local. Regiile autonome de interes naţional se înfiinţează prin decizia guvernului, iar cele de interes local prin decizia organelor judeţene şi municipale ale administraţiei de stat, în ramurile şi domeniile stabilite prin lege. Prin actul de înfiinţare al regiei autonome se hotărăşte: obiectul de activitate, denumirea, sediul social şi patrimoniul. Întreprinderea naţionalizată, denumnită societate naţională sau întreprindere naţională, rezultă din transferul proprietăţii unei întreprinderi iniţial privată sau semipublică către stat, păstrându-se forma de societate anonimă, singurul acţionar fiind Statul. Întreprinderea naţionalizată se supune regimului comercial de drept comun şi este condusă de un Consiliu de Administraţie. În ţara noastră, după promulgarea Legii nr 31/1990, privind societăţile comerciale, întreprinderile proprietate de stat au fost transformate în societăţi comerciale. Sectorul privat regrupează toate întreprinderile a căror bază juridică este proprietatea privată a capitalului. Întreprinderile private se împart, după numărul posesorilor de capital, în întreprinderi individuale şi întreprinderi de grup. Întreprinderea cu proprietate individuală este aceea în care un singur proprietar înfiinţează, organizează şi conduce activitatea; personalitatea juridică a întreprinderii se confundă cu cea a întreprinzătorului, a proprietarului fondator. Întreprinderea cu proprietate individuală este, de regulă, o întreprindere familială şi se caracterizează prin aceea că patrimoniul aparţine membrilor unei familii care sunt numai proprietarii sau, cel mai frecvent, sunt co-proprietari şi lucrători. Întreprinderea de grup are ca trăsătură definitorie dreptul de posesiune asupra patrimoniului său din partea a cel puţin două persoane. Formele pe care le îmbracă întreprinderile private de grup sunt foarte diverse. Dintre acestea cele mai răspîndite sunt întreprinderile societare. Întreprinderea societară prezintă drept caracteristică esenţială ªasociereaª, principalul element al asocierii reprezentându-l ªcapitalulª. Conform legilor nr. 15 şi 31/1990 privind societăţile comerciale, întreprinderile societare pot fi organizate sub următoarele forme: societatea de persoane; societatea în nume colectiv; societatea de capitaluri; societatea intermediară. Societatea de persoane constă în asocierea mai multor persoane cu capitalurile lor cu scopul desfăşurării unei activităţi de dimensiuni modeste care, frecvent, se limitează la o afacere 77 familială. În cazul acestor societăţi, asociaţii au o rensposabilitate nelimitată şi solidară faţă de creditorii societăţii, garantând cu toate veniturile lor angajamentele şi datoriile societăţii. Conducerea societăţii de persoane presupune o înţelegere corespunzătoare a asociaţilor şi împărţirea judicioasă între ei a atribuţiilor de administrare. Societatea în nume colectiv este o societate comercială constituită prin asociere pe bază de încredere reciprocă a unor parteneri cunoscuţi între ei, care aduc aporturi patrimoniale; fiecare asociat participă personal la activităţi îndeplinind un rol în cadrul societăţii. Funcţionarea societăţii în nume colectiv se poate realiza în două moduri: dacă nu a fost numit nici un administrator, fiecare asociat poate să angajeze societatea, iar cazul defineşte o pluralitate de administratori; dacă a fost numit un administrator, de regulă ales de către asociaţi, acesta întocmeşte toate actele de gestiune şi răspunde în numele tuturor asociaţilor. Obligaţiile societăţii în nume colectiv sunt garantate cu patrimoniul social şi cu răspunderea nelimitată şi solidară a tuturor asociaţilor. Solidaritatea priveşte numai raporturile cu terţii, nu şi raporturile între asociaţi. Societatea de capitaluri este o societate pe acţiuni şi are drept caracteristică definitorie împărţirea patrimoniului într-un număr de părţi denumite acţiuni. Acţiunile pot fi nominative sau la purtător. Posedarea de către o persoană a unui număr de acţiuni constituie baza juridică a dreptului de proprietate al persoanei asupra unei părţi corespunzătoare din patrimoniul societăţii. În funcţie de numărul acţiunilor posedate se realizează şi participarea la conducerea societăţii. Conducerea societăţii pe acţiuni poate fi exercitată de un singur administrator sau de mai mulţi administratori. Când sunt mai mulţi administratori conducerea societăţii este asigurată de către reprezentanţii acţionarilor care, în general, poartă numele de Consiliu de Administaraţie. Responsabilitatea acţionarilor este în concordanţă cu nivelul capitalurilor aduse şi nu angajază ansamblul patrimoniului lor. Acţionarii primesc periodic venituri variabile sub formă de dividende, adică o cotă din profitul societăţii atribuită fiecărei acţiuni. Societatea de capitaluri (pe acţiuni) reprezintă forma juridică de întreprindere privată de grup cea mai răspândită în lume. Societatea intermediară este o combinaţie, dar de dimensiune medie, între societatea de persoane şi societatea de capitaluri. Acest tip de societate poate prezenta următoarele variante: societate în comandită simplă şi pe acţiuni; societate cu răspundere limitată. - Societatea în comandită simplă reuneşte capitalurile a două categorii de asociaţi: comanditari şi comanditaţi (administratori). Comanditarii sunt responsabili până la nivelul aportului de capital şi nu au dreptul să participe la administrarea societăţii. Comanditaţii sunt asociaţii care răspund solidar şi nelimitat pentru obligaţiile asumate de societate, având totodată dreptul de a participa la administrarea acesteia. Administarea societăţii în comandită simplă se poate încredinţa unuia sau mai multor comanditaţi. - Societatea în comandită pe acţiuni este mai mult o societate de capital şi mai puţin o societate de persoane. Întrucât capitalul social aparţine mai multor asociaţi (persoane) este împărţit în acţiuni. Acest tip de societate întruneşte regulile privind societatea în comandită simplă, în cazul comanditaţilor, şi regulile privind societatea pe acţiuni în cazul comanditarilor. - Societatea cu răspundere limitată reuneşte capitalurile unui număr limitat de persoane (nu mai mult de 50). Aportul părţilor la capitalul social este limitat la un mimim mai scăzut decât al societăţilor pe acţiuni. Asociaţii sunt responsabili până la nivelul aportului de capital al fiecăruia, iar cotele de participare la patrimoniul societăţii nu sunt negociabile ca acţiunile. Părţile sociale ale asociaţilor sunt reprezentate prin cretificate emise de administratorii societăţii şi nu prin titluri nominative şi nici prin titluri la ordin. Asociaţii îşi pot transmite între ei părţile sociale. Societatea cu răspundere limitată este administrată de unul sau de mai mulţi administratori (asociaţi sau neasociaţi), numiţi prin contractul de societate, de Adunarea Generală sau de asociaţii care reprezintă majoritatea absolută a capitalului social. 78 1.2. ÎNTREPRINDEREA ÎN EVOLUŢIE 1.2.1. Creşterea întreprinderii Creşterea constituie un mijloc de realizare a finalităţilor generale proprii oricărei întreprinderi (profitabilitatea, rentabilitatea), precum şi a finalităţilor personale ale conducătorilor acesteia (creşterea conferă prestigiu, notorietate, putere, statut social). Ea depinde de voinţa conducătorilor întreprinderii şi/sau de starea mediului său. Există două căi principale de creştere a întreprinderii: creşterea internă (pe cont propriu, folosind resursele de care dispune) şi creşterea externă (în relaţie cu alte întreprinderi). Creşterea internă rezultă prin crearea de către întreprindere a unor noi capacităţi adăugând mijloace suplimentare de producţie, de cercetare sau de distribuţie, realizate cu resursele proprii ale întreprinderii respective (financiare, umane şi tehnice). Modalităţile de creştere internă sunt de două tipuri: fabricaţia de către întreprindere a activelor fixe: de exemplu, întreprinderea produce ea însăşi maşini pentru a-şi asigura creşterea şi cumpărarea de active fixe; întreprinderea cumpără sau închiriază maşini cu fondurile pe care le are la dispoziţie, rezultate din activitatea proprie (autofinanţare). Creşterea externă se realizează prin cumpărarea altor întreprinderi sau de active existente (materiale, imateriale sau financiare). Operaţiunile de creştere externă presupun existenţa de întreprinderi direct concurente, întreprinderi complementare sau chiar fără nici un fel de legături între ele. Operaţiunile de creştere externă se pot concretiza în: creştere orizontală, creştere verticală şi creştere conglomerat. Creşterea orizontală presupune consolidarea întreprinderii prin controlul întreprinderilor situate în acelaşi stadiu de producţie. Această direcţie de creştere exprimă politica de extindere a activităţilor întreprinderii. Ea poate fi: - omogenă, atunci când este vorba de o regrupare a întreprinderilor care fabrică produse asemănătoare; - funcţională, atunci când întreprinderile vizate fabrică produse diferite, dar care răspund aceleiaşi funcţii (au aceeași utilitate). Creşterea orizontală determină reducerea costurilor ca urmare a economiilor de scară realizate, a posibilităţilor sporite de raţionalizare a activităţilor şi a efectelor de sinergie pe care le întreţine. Creşterea verticală constă în trecerea sub acelaşi control a întreprinderilor situate în stadii de producţie diferite. Se vorbeşte de integrarea în amonte (integrarea furnizorilor) sau de integrarea în aval (integrarea clienţilor). Creşterea conglomerat se efectuează între întreprinderile care nu au nici un interes tehnic în comun. Ea exprimă, în general, preocuparea de a folosi orice oportunitate de profit. Creşterea conglomerat apare frecvent cu ocazia diversificării de plasament. În toate cazurile, ea exprimă voinţa conducătorilor de creştere foarte rapidă a întreprinderilor. 1.2.2. Asocierea întreprinderilor Întreprinderile, fie că sunt mici sau mari, nu pot rămâne izolate datorită multiplelor cerinţe de ordin tehnic, economic şi financiar. Două întreprinderi, rămânând juridic autonome, pot să se asocieze în vederea atingerii unor obiective, cum sunt: realizarea de acţiuni comune (cumpărări, vânzări, importuri) şi specializarea activităţilor (împărţirea fabricaţiei). În principal, asocierea întreprinderilor se concretizează în acordurile de parteneriat. Foarte frecvent acordurile de parteneriat reunesc întreprinderi inegale în care o întreprindere impune condiţiile sale printr-un caiet de sarcini. Prin acordurile de parteneriat se realizează o cvasiintegrare deoarece una dintre întreprinderi participantă la asociere, juridic autonomă, este dependentă de cealaltă care poate să exercite asupra ei efectele de dominaţie. 79 În funcţie de condiţiile impuse în caietul de sarcini, acordul de parteneriat se poate prezenta sub forma: subfurniturii, concesiunii şi franşizei. Subfurnitura este o modalitate specifică de externalizare care redă situaţia realizării în exterior a unei părţi a activităţii întreprinderii. În loc de a fabrica ea însăşi anumite componente, produse sau subansamble de care are nvoie, întreprinderea denumită donator de ordine, încredinţează realizarea lor altei întreprinderi, denumită subfurnizor. Subfurnitura în raport de caracteristicile sale, este: subfurnitură de capacitate, subfurnitură de specialitate şi subfurnitură în cascadă. Subfurnitura de capacitate. În acest caz întreprinderea donatoare de ordine este echipată pentru a fabrica un anumit produs dar preferă subfurnitura pentru o parte a producţiei. Există mai mulţi factori care explică o astfel de practică, de exemplu: o cerere conjuncturală puternică, grevele care paralizează unele compartimente ale producţiei, decizia de a nu investi etc. Subfurnitura de specialitate. În acest caz, subfurnizorul dispune de o experienţă tehnică faţă de donatorul de ordine, care nu posedă nici competenţă, nici echipament, pentru a fabrica produsul care face obiectul subfurniturii. Competenţa subfurnizorului constituie o garanţie a stabilităţii comenzilor. În caz de recesiune, această formă de subfurnitură este mai puţin uzitată decât cea precedentă pentru că donatorul de ordine nu se mai poate baza pe propriile sale compartimente de producţie (secţii, ateliere). Subfurnitura în cascadă constă în combinarea elementelor celor două forme de subfurnituri amintite şi redă relaţia de parteneriat când întreprinderea donatoare solicită ajutorul subfurnizorului să execute o parte a producţiei şi una sau mai multe părţi ale procesului tehnologic. Concesionarea este un contract pe o perioadă mai mare de timp prin care întreprinderea denumită concedant se angajază să aprovizioneze concesionarul său cu produse ce poartă marca sa şi să îi acorde asistenţă tehnică (pregătire, furnizare de logicile pentru gestiune) în schimbul obligaţiilor subscrise de concesionar. Concesionarea este un procedeu foarte utilizat pentru a constitui o reţea de distribuţie omogenă, practicând o politică comună cu toate că diverşii distribuitori sunt independenţi din punct de vedere juridic. Aşadar, concesiunea este un mijloc de constituire a unei reţele întinse de distribuţie în termen scurt. Franşiza este un contract care uneşte pe o perioadă mai mare de timp un franşizor de un franşizat. Franşiza este un mijloc pentru franşizat de a crea o întreprindere şi pentru franşizor de a extinde reţeaua vânzărilor sale şi de a creşte rentabiltatea. Franşizorul efectuează aprovizionările, pune la dispoziţie marca sa, realizează acţiunile comerciale (publicitate, promovare) şi aduce o asistenţă (pregătire, sfaturi, instalaţii) franşizaţilor, în schimbul unei redevenţe proporţionale cu vânzările realizate. Franşizatul contribuie cu capitalul necesar (finanţarea localurilor şi a instalaţiilor) şi cu activitatea sa (exploatarea comercială). 1.3. APROVIZIONAREA ÎNTREPRINDERII CU RESURSE MATERIALE O cerinţă de bază a realizării obiectivelor de către întrerpindere este asigurarea în timp util, ritmic, în cantităţile, calitatea şi structura sortimentală a tuturor resurselor materiale necesare pentru toate destinaţiile de consum. Această cerinţă impune elaborarea, încă înaintea perioadei de gestiune, a unor programe de aprovizionare. Programul de aprovizionare nominalizează cererile de resurse materiale ale întrerpinderii pe o anumită perioadă (de regulă, până la un an), pe categorii de resurse (materii prime şi materiale diverse, echipamente tehnice, piese de schimb), nivelul acestora şi sursele de acoperire. Datele şi informaţiile necesare sunt estimate în funcţie de elementele certe cunoscute şi de previziunile referitoare la activitatea întrerpinderii. Programul de aprovizionare este definit prin două categorii de indicatori: 80 - indicatori care reflectă necesităţile (cererile) de consum de resurse materiale destinate îndeplinirii obiectivelor finale (fabricaţia de produse sau prestarea de servicii); - indicatori care evidenţiază sursele şi potenţialul de acoperire cantitativă şi structurală cu resurse materiale a necesităţilor de consum. Necesităţile de consum de resurse materiale se exprimă prin indicatorii: necesar pentru realizarea programului ( pl N ), necesar pentru formarea stocului de materiale la sfârşitul perioadei de gestiune ( sf S ), necesar total de resurse materiale ( t N ). Necesarul total de resurse materiale se determină astfel: sf pl t S N N + = Sursele pentru acoperirea necesităţilor de consum, după provenienţa lor, pot fi interne (proprii) şi din afara întreprinderii. Sursele interne (proprii) ale întreprinderii se exprimă prin doi indicatori: stocul preliminat de resurse materiale pentru începutul perioadei de gestiune ( @ p S ); alte resurse interne ( ri A ). Sursele din afara întrerpinderii sunt exprimate prin indicatorul: necesar de aprovizionat cu resurse materiale (N a ). Pentru ca activitatea generală a întrerprinderii să se desfăşoare în bune condiţii trebuie să existe un echilibru perfect şi stabil între necesităţi şi resurse pe întreaga perioadă de gestiune, situaţie care se exprimă prin următoarea relaţie: A S S N ri pî sf pl           a N + + = + Total necesităţi de resurse materiale Total resurse materiale În calculele de fundamentare a necesităţilor (cererilor) de resurse materiale pentru realizarea programului ( pl N ) se folosesc mai multe metode cum sunt: metoda calculului direct (pe piesă sau pe produs), metoda de calcul pe bază de analogie, metoda de calcul pe baza sortimentului tip, metoda coeficienţilor dinamici. De exemplu, după matoda calculului direct, necesarul pentru realizarea programului se determină astfel: , ¿ = · = n 1 i i i pl cs Q N în care: i Q - volumul fizic al produsului i prevăzut a fi fabricat; i cs - consumul specific stabilit prin proiect, reţetă de fabricaţie pentru executarea unui produs i; i - nomenclatorul produselor la care se foloseşte materia primă, materialul etc. Continuitatea procesului de alimentare a consumului de materiale într-o nouă perioadă de gestiune impune existenţa unui stoc de materiale la începutul perioadei de gestiune. Baza materială principală de formare este asigurată de stocul efectiv de producţie care s-a constituit în perioada de gestiune precedentă. Întrucât programul de aprovizionare materială pe o perioadă de gestiune se elaborează înainte de începerea acesteia, stocul la începutul perioadei de gestiune este un stoc preliminat. Nivelul stocului preliminat de resurse materiale pentru începutul perioadei de gestiune ( pî S ) se calculează astfel: 0 0 C I S S ef pî ÷ + = , în care: ef S reprezintă nivelul efectiv al stocului, stabilit pe baza inventarierii, în momentul elaborării planului strategic de aprovizionare; 0 I - intrările de materiale pe care se mai contează din momentul elaborării planului strategic de aprovizionare şi până la începutul perioadei de gestiune; 81 0 C - consumul de materiale pe intervalul de timp considerat. În perioada de gestiune se constituie stocuri de materiale de producţie (stoc curent, stoc în curs de transport, stoc de siguranţă etc). cu scopul asigurării continuităţii consumului. Aceste stocuri, pe întreaga perioadă de gestiune, vor cunoaşte un proces permanent de formare şi consum. Stocul curent reprezintă cantitatea de materii prime şi materiale noi şi refolosibile, de combustibili şi lubrifianţi, de piese de schimb etc. care se acumulează în depozitele şi magaziile unei întreprinderi cu scopul acoperirii cererilor pentru consum în volumul structura şi ritmicitatea necesare în intervalul dintre două aprovizionări succesive. Mărimea intervalului între două aprovizionări succesive, include cel puţin durata de aprovizionare, adică timpul care se scurge din momentul calendaristic la care s-a emis comanda de aprovizionare (sau s-a iniţiat acţiunea de aprovizionare) până la sosirea cantităţii livrate de furnizor în depozitul întreprinderii. Ruptura de stoc poate fi preîntâmpinată prin constituirea unui stoc de siguranţă. Stocul de siguranţă reprezintă o rezervă permanentă pentru a face faţă situaţiilor neprevăzute, legate de ritmul consumului şi al termenelor de livrare. Astfel, din diverse motive, consumul poate să crească mai mult decât s-a prevăzut, sau furnizorii să nu poată respecta termenele promise. Stocul curent nu permite să se aştepte livrarea decât în cazul ideal în care realizările sunt conforme cu previziunile. Cel mai mic decalaj, în caz de întârziere, poate avea consecinţe grave. De aceea apare necesitatea de a prevedea o marjă de siguranţă care să pună întreprinderea la adăpost în astfel de situaţii. Pentru declanşarea comenzilor către furnizari cu scopul de a menţine stocul curent şi stocul de siguranţă în limite normale se determină nivelul de alertă respectiv pragul de declanşare a comenzii care corespunde aşa numitului stoc la punctul comenzii. Acesta reprezintă cantitatea în stoc sub nivelul căreia trebuie să fie făcută comanda şi se determină cu relaţia: Stoc la punctul comenzii = Stoc curent minim + Stoc de siguranţă În această relaţie stocul curent minim corespunde cantităţii necesare pentru durata de aprovizionare.Vizualizarea stocului de alertă pe fişa stocului permite să se repereze în mod rapid produsele care trebuie să fie reaprovizionate. Menţinerea stocului curent la un nivel optim depinde de stabilirea corectă a cantităţii de comandat. Cu privire la această problemă pot fi avute în vedere două politici de aprovizionare: - un număr mic de comenzi axate pe cantităţi mari. În acest caz stocul este mare, ca şi costul de stocare; dimpotrivă, cheltuielile cu derularea comenzilor şi a livrării sunt mai scăzute iar condiţiile de cumpărare mai bune; - un număr mare de comenzi axate pe cantităţi mici. Această situaţie implică stoc şi cost de stocaj diminuate, dar cheltuielile cu derularea comenzilor şi livrarea cresc. Cantităţile comandate trebuie să fie calculate de aşa manieră încât să minimizeze ansamblul acestor costuri şi să evite rupturile de stoc. 1.4. ASIGURAREA ÎNTREPRINDERII CU RESURSE UMANE Pentru îndeplinirea obiectivelor sale, fiecare întreprindere are nevoie de resurse umane. Asigurarea întreprinderii cu resurse umane se realizează printr-un proces de recrutare şi integrare. Recrutarea este operaţiunea prin care o întreprindere îşi procură personalul de care are nevoie. Recrutarea intervine pentru a ocupa un post nou creat sau vacant (mutaţie, promovare, demisie sau promovare). Recrutarea reprezintă o miză foarte importantă pentru întreprindere deoarece condiţionează potenţialul său uman atât în ceea ce priveşte priceperea cât şi voinţa de a îndeplini anumite sarcini. 82 Problematica recrutării cuprinde trei aspecte majore: procedura de recrutare, sursele de recrutare şi tehnicile utilizate în procesul recrutării. Procedura de recrutare are drept scop identificarea şi atragerea candidaţilor competitivi pentru asigurarea necesarului sau a nevoilor suplimentare de personal. Recrutarea presupune, mai întâi, analiza fiecărui post de muncă şi constă în studierea complexă a acestuia din punctul de vedere al factorilor de influenţă determinabili. Analiza fiecărui post de muncă presupune: identificarea postului în cadrul structurii organizatorice, descrierea atribuţiilor ce îi revin, evidenţierea cerinţelor postului faţă de ocupantul său. În urma analizei posturilor de muncă se trece la exprimarea necesarului de personal. Aceasta se realizează având în vedere rolul şi funcţiile personalului în activitatea întreprinderii: personal administrativ şi muncitori. Sursele de recrutare pot fi interne sau externe. În cazul recrutării interne, întreprinderea are în vedere ocuparea unui post făcând apel la propriul său personal. În general, aceste mutaţii interne sunt rezultatul unei politici de promovare care se sprijină mai ales pe două elemente: meritele şi vechimea. Promovarea pe bază de merite favorizează dinamismul şi motivarea personalului. Baza informaţională pentru recrutarea internă o reprezintă concluziile care rezultă în urma discuţiei individuale anuale dintre superior şi colaborator. În cazul recrutării externe, întreprinderea face apel la piaţa muncii, fie că o contactează direct, fie că utilizează intermediari. Dacă recrutează direct, întreprinderea îşi defineşte mesajul (anunţul), alege canalul (presă, afişaj, radio, TV etc.) şi se pregăteşte pentru primirea şi trierea candidaţilor. Recrutarea prin intermediari are loc cu concursul: agenţiilor specializate (de stat sau private) şi cabinetelor de recrutare. Acestea se ocupă cu conceperea mesajului, alegerea canalului de comunicare, primirea scrisorilor de candidatură şi efectuarea preselecţiei, alegerea finală a candidatului revenind întreprinderii. Anunţul se dovedeşte a fi mijlocul cel mai utilizat în practica recrutării. Anunţul ideal este cel care conţine: titlul postului, descrierea succintă a postului, profilul candidatului, condiţiile de candidatură. Selecţia candidaţilor urmează fazei de recrutare. După sosirea candidaturilor, întreprinderea sau intermediarul său trebuie să aleagă candidaţii care corespund cel mai bine profilului postului. O greşită alegere înseamnă nu numai o pierdere de timp, ci şi de bani. A recruta înseamnă a alege, iar a alege comportă riscuri. Întreprinderea va urmări să reducă aceste riscuri prin recurgerea la o serie de tehnici de recrutare: examinarea candidaturilor, teste, analiza grafologică, alte tehnici şi discuţia individuală. Examinarea candidaturilor constă în studierea scrisorilor de candidatură şi a curriculumuri- lor vitae ca prim criteriu de selecţie. Este vorba despre verificarea nivelului de pregătire, experienţa, tipul funcţiilor exercitate de candidat şi adecvarea la postul prevăzut prin anunţ. Precizările complementare ca şi activităţile extraprofesionale pot servi drept indicatori privind capacităţile de integrare a candidatului într-o echipă. Testele (tehnologice sau psihotehnice) permit măsurarea sau raportarea la anumite norme a personalităţii sau aptitudinilor candidatului. Testele cale mai utilizate sunt: de inteligenţă (Q. I.), de memorizare, de raţionament logic, de aptitudini fizice (dexteritate, coordonarea mişcărilor) şi de personalitate. Analiza grafologică se sprijină pe ideea de a putea descifra personalitatea unui individ pornind de la scrisul său. Alte tehnici utilizate au caracter complementar şi mai puţin raţional, bazându-se pe: astrologie, numerologie, morfopsihologie (studiul corelaţiilor între morfologie, aspectul general al corpului uman al unui individ şi trăsăturile psihologice constitutive ale personalităţii sale). Aceste tehnici sunt utilizate, îndeosebi, la selecţia candidaţilor pentru posturi mai importante. Discuţia individuală de selecţie reprezintă faza cea mai importantă a procedurii de recrutare. Ea are drept scop să verifice conţinutul dosarului la candidatură în prezenţa candidatului, să prezinte întreprinderea şi postul oferit. De asemenea, permite adresarea bilaterală de întrebări în scopul angajării unui dialog deschis. 83 Primirea şi integrarea personalului succede selecţiei având o importanţă deosebită atât pentru întreprindere cât şi pentru candidat. Pentru o întreprindere este important să ştie să atragă personal de calitate dar este mult mai important să ştie să-l păstreze, deoarece primele luni de experienţă în întreprindere sunt decisive pentru candidat. Este vorba de uşurarea integrării şi formarea noului venit. Într-adevăr, experienţa dovedeşte că indicele plecărilor este mai ridicat în timpul primelor luni, mai ales pentru tineri. Procedurile de primire conţin în mod obişnuit următoarele activităţi: - vizitarea întreprinderii; - prezentarea întreprinderii (istoric, organigramă, activităţi); - furnizarea de informaţii despre programul de lucru pauza pentru servirea mesei, serviciul social regulamentul intern etc; - luarea de contact cu superiorul ierarhic direct şi grupul de muncă. Această procedură de primire este completată printr-o perioadă de formare mai mult sau mai puţin lungă, în funcţie de nivelul ierarhic sau tehnicitatea postului. 1.5. ASIMILAREA ÎN FABRICAŢIE A PRODUSELOR ŞI TEHNOLOGIILOR Extinderea şi diversificarea continuă a sferei nevoilor, sporirea gusturilor, exigenţelor şi preferenţilor consumatorilor reprezintă tot atâtea mobiluri care orientează întreprinderea să se adapteze rapid la evoluţia pieţei. Atingerea acestui obiectiv impune întreprinderii să accelereze ritmul de schimbare prin asimilarea în fabricaţie a noi produse. Asimilarea produselor noi se poate face, în general, prin trei căi: pe baza concepţiei proprii, după licenţe de fabricaţie sau după modele de referinţă. Calea cea mai radicală de înnoire a producţiei este concepţia proprie, care presupune o intensă activitate de creativitate realizată într-un cadru organizatoric corespunzător. Cercetarea proprie trebuie să conducă la un produs cu totul nou, original. Există însă riscul ca cercetarea proprie să nu ducă la rezultatul scontat. În cazul reuşitei, creatorul produsului îşi asigură o perioadă de exclusivitate, cu toate avantajele care decurg din aceasta: competitivitate mare pe piaţă, dreptul de licenţă, precum şi avansul asupra altor producători, care va fi folosit pentru noi cercetări. Asimilarea după licenţe străine prezintă un grad mai mare de certitudine a reuşitei, existând experienţa prealabilă a furnizorului de licenţă, şi reduce durata ciclului de asimilare, deoarece odată cu licenţa se livrează şi întreaga documentaţie de proiect. Pe această cale pot fi puse în fabricaţie produse apreciate drept cele mai bune realizări pe plan mondial. Noile produse pot fi copiate întocmai după produsele originale sau pot fi perfecţionate în continuare, înainte de a fi introduse în fabricaţia proprie. În sfârşit, o cale de înnoire a producţiei poate fi, în unele cazuri, asimilarea pe baza modelelor de referinţă - produse fabricate în străinătate. De regulă, aceste produse sunt apărate prin brevete, neputând fi copiate; ele pot servi însă ca mijloc de documentare, pentru conceperea unor produse asemănătoare, dar având caracteristici tehnice modificate. În general asimilarea pe baza modelelor de referinţă nu este recomandabilă, deoarece până la punerea în fabricaţie produsele respective pot fi deja depăşite de progresul tehnic. Alocările financiare în afaceri de orice fel sunt analizate întotdeauna în strânsă conexiune cu efectele obţinute. Eficienţa asimilării de produse noi poate fi apreciată prin rata eficienţei economice ( c ), calculată conform relaţiei: , I E = c în care: E reprezintă efectul economic anual; I - efortul investiţional. 84 Dacă se analizează n 1 i , = variante de asimilare de produse noi, pentru fiecare variantă i se va calcula rata eficienţei economice ( i c ). Varianta optimă ( 0 c ) va fi aceea care asigură condiţia: { } i i c c max 0 = Un reper important în aprecierea eficienţei asimilării de produse noi este dobânda la capital ( ) r iar condiţia pe care trebuie s-o îndeplinească varianta optimă de asimilare este: r > 0 c În ceea ce priveşte asimilarea noilor tehnologii de fabricaţie, fundamentarea deciziilor se poate baza pe folosirea unuia din următoarele criterii: costul de producţie, profitul, efortul investiţional etc. Dacă se optează pentru utilizarea costului de producţie, decizia de alegere a unei tehnologii poate fi justificată în raport de costul de producţie total sau unitar. În acest caz va fi adoptată varianta tehnologică pentru care se înregistrează cel mai mic cost de producţie total sau unitar. În ambele situaţii trebuie determinate ecuaţiile costurilor de producţie pentru fiecare variantă tehnologică, astfel: i fi i cv q C C · + = , în care: i C reprezintă costul total de producţie în cazul variantei tehnologice i; fi C - costurile fixe corespunzătoare variantei tehnologice i; q - volumul fizic al producţiei ce poate fi executat cu tehnologia i; i cv - costurile variabile pe produs corespunzătoare variantei tehnologice i. sau: q Cf cv c i i i + = Dacă alegerea variantei tehnologice constă în compararea a două variante tehnologice, în funcţie de costul de producţie total, problema are sens numai în următorul caz: , 2 1 Cf Cf > iar: 2 1 cv cv < Proiecţia pe axa absciselor a intersecţiei celor două drepte T 1 şi T 2 , care reprezintă costurile totale de producţie ale celor două variante tehnologice, determină un aşa numit volum critic al producţiei ( cr q ), care se poate stabili cu exactitate conform relaţiei: , 2 2 cr 1 1 cr Cf cv q Cf cv q + · = + · de unde: 2 1 1 2 cv cv Cf Cf q cr ÷ ÷ = Volumul critic al producţiei are următoarea semnificaţie: - în cazul unui volum fizic anual ( q ) egal cu volumul critic ( cr q ), costul de producţie total va fi acelaşi, indiferent de varianta tehnologică adoptată; - pentru un volum fizic anual ( q ) mai mic decât volumul critic ( cr q ), trebuie asimilată varianta tehnologică T 2 , deoarece îi corespunde un cost de producţie mai mic; - pentru un volum fizic anual ( q ) mai mare decât volumul critic ( cr q ), trebuie asimilată varianta tehnologică T 1 , deoarece îi corespunde un cost de producţie mai mic. 85 1.6. RELAŢIILE ÎNTREPRINDERII CU PIAŢA 1.6.1. Noţiunea de piaţă Cuvântul ªpiaţăª este utilizat de către oamenii de marketing în două sensuri, respectiv în sens restrâns şi în sens larg. a) În sens restrâns se foloseşte adesea termenul de piaţă pentru a caracteriza, de o manieră sintetică, mărimea, structura şi tendinţele evoluţiei vânzărilor unui produs (sau serviciu). În acest caz este important de a şti în ce unităţi se exprimă mărimea pieţei; adesea ele pot fi unităţi fizice: tone de grâu, kilowaţi de energie electrică, hectolitri de vin, număr de televizoare. În alte situaţii, atunci când este vorba de servicii, adică de bunuri intangibile, exprimarea se va face în unităţi de măsură convenţionale ca de exemplu călători-kilometri. În unele cazuri însă se poate măsura volumul unei pieţe în termeni monetari, adică prin suma cheltuielilor consumatorilor pentru produsul sau serviciul considerat. De asemenea, acestă modalitate de exprimare este singura posibilă în cadrul unor produse foarte eterogene cum ar fi cele farmaceutice, pentru care ar fi absurd să se facă măsurarea în tone sau în alte unităţi. b) În accepţiunea sa mai largă cuvântul ªpiaţăª desemnează ansamblul publicului susceptibil de a exercita o influenţă asupra vânzărilor unui produs, sau, mai general, asupra activităţiilor unei organizaţii. Acest public este compus din indivizi, întreprinderi sau instituţii.Piaţa astfel abordată, trebuie să se facă distincţie între: - piaţa principală, care este alcătuită din ansamblul produselor asemănătoare şi direct concurente; - piaţa învecinată, care se referă la totalitatea produselor de natură diferită de produsul principal, dar care satisfac aceleaşi nevoi şi aceleaşi motivaţii în circumstanţe similare; - piaţa generică, adică produsele legate de acel gen de nevoie care este satisfăcută de produsul principal; - piaţa suport, respectiv ansamblul produselor a căror prezenţă este necesară pentru consumul produsului studiat. 1.6.2. Conţinutul studiilor de piaţă Una din sarcinile importante ale responsabililor de marketing din întreprinderi este aceea de a pune la dispoziţie studii de piaţă bine fundamentate. Aceste studii pot fi elaborate de compartimentele de marketing, ale firmelor respective, dacă au potenţialul necesar sau în caz contrar se poate apela la organisme specializate din exteriorul întreprinderii. Şi într-un caz şi în altul, pentru a putea obţine la un cost minim informaţii de cea mai bună calitate este necesar ca în prealabil să se fi elaborat un proiect de studiu de piaţă, care, concretizat sub forma unui document trebuie să cuprindă următoarele rubrici: obiectul studiului (sau problema ce trebuie rezolvată); informaţiile ce urmează să fie culese; tehnicile de culegere a informaţiilor; bugetul şi programarea în timp a studiului. Conţinutul propriu-zis al unui studiu de piaţă variază în funcţie de problema de marketing ce trebuie rezolvată. O lansare de produs nou, de exemplu, necesită informaţii mai diverse şi mai numeroase decât cele pentru alegerea unui canal de distribuţie, elaborarea unei strategii de comunicaţie, fixarea unui preţ de vânzare sau controlul eficacităţii unei campanii publicitare. Dacă luăm exemplul întreprinderii care doreşte să se implanteze pe o piaţă şi care hotărăşte să întreprindă un studiu de piaţă complet, atunci acesta din urmă va cuprinde: studiul consumatorilor, studiul concurenţei, studiul distribuţiei, studiul mediului. 86 1.6.2.1. Sursele de informaţii Sursele interne Informaţiile interne provin din câteva surse importante ale întreprinderii: statisticile privind vânzările, fişierul clienţilor, rapoartele vânzătorilor, reclamaţiile şi sugestiile clienţilor, biblioteca studiilor anterioare şi personalul. Sursele documentare În ţara noastră distingem următoarele surse documentare care pot fi folosite la realizarea unui studiu de piaţă: organismele guvernamentale şi neguvernamentale: ministerele; Comisia Naţională de Statistică; secţiunea economică a Academiei Române; alte institute de specialitate; reţeaua camerelor de comerţ şi industrie etc.; organismele profesionale: uniunile patronale, centrele de studii afiliate unor institute de învăţământ superior; organismele private: societăţile care editează anuare ale comercianţilor (de exemplu, Pagini naţionale), etc.; surse diverse: presa de specialitate (Tribuna economică, Economistul, Capital, Bursa, ş.a.) cataloage ale concurenţilor etc.) Sursele primare Folosind aceste surse, cu ajutorul unor metode specifice, se pot obţine informaţii direct de la cei care intervin pe piaţă şi în primul rând de la consumatori. În practică întreprinderea poate să-şi procure singură informaţiile din sursele primare sau poate recurge la un organism specializat. Dacă compartimentul de marketing este suficient de dezvoltat el va fi în măsură să-şi asume responsabilitatea realizării anchetei. În caz contrar, se va mulţumi să definească obiectul studiului şi să-l subcontracteze cu o unitate specializată. Caracteristica principală a informaţiilor culese este că ele aparţin întreprinderii şi numai ei. Ele răspund cu precizie problemei ridicate. În schimb, şi acesta este inconvenientul major, ele sunt costisitoare. Metodele utilizate pentru procurarea informaţiilor din sursele primare pot număra, cuantifica faptele respective, în acest caz fiind vorba de studiile cantitative (sondajele, panelele) sau pot cerceta faptele din punct de vedere al înţelegerii şi explicării sensului lor, acestea constituindu-se în studiile calitative. Anchetele prin sondaj Desfăşurarea unei anchete prin sondaj are loc în etape, astfel: pregătirea anchetei; constituirea eşantionului; elaborarea chestionarelor; colectarea răspunsurilor; prelucrarea şi analiza informaţiilor. A. Pregătirea anchetei. Această etapă este foarte importantă deoarece de ea depinde reuşita sau eşecul sondajului. Înainte de toate trebuie să se definească cu precizie obiectul anchetei. Responsabilul comercial al firmei trebuie să-şi ia precauţiunea elementară de a vedea dacă nu cumva informaţiile de care are nevoie sunt disponibile în alte surse (de exemplu sursele documentare). Două consideraţii devin prioritare: bugetul (în funcţie de suma alocată de firmă se va proceda la un sondaj de anvergură sau, dimpotrivă, la un studiu scurt) şi termenul (data imperativă de predare a rezultatelor cercetării va hotărî natura sondajului de efectuat). B. Constituirea eşantionului. După stabilirea obiectivului anchetei devine posibilă constituirea eşantionului. Aceasta presupune: determinarea bazei de sondaj, alegerea metodei de eşantionare şi determinarea mărimii eşantionului. Baza de sondaj corespunde populaţiei pe care vrem să o studiem. O eroare comisă la determinarea bazei de sondaj, respectiv existenţa unui decalaj între clientela potenţială vizată şi baza de sondaj, poate antrena o eroare sistematică pentru întregul studiu. 87 Metode de eşantionare. Validitatea şi precizia estimărilor obţinute la anchetele prin sondaj depind în mare măsură de procedeele de eşantionare alese, respectiv de metodele de eşantionare. Există două tipuri de metode: metode probabilistice şi metode nonprobabilistice. Metodele probabilistice sunt singurele metode care respectă în mod strict legile statistice şi permit calculul marjelor de eroare aferente estimărilor sondajului. Ele constau în tragerea la sorţi a eşantionului din populaţia de studiat, dând fiecărui element al acestuia o probabilitate cunoscută, nenulă, de a fi ales. Există mai multe variante ale metodelor probabilistice: - Sondajul la întâmplare sau aleator, care este realizabil atunci când se dispune de o listă exhaustivă a elementelor ce compun populaţia-mamă (baza de sondaj). Eşantionul poate fi constituit, în acest caz, fie printr-o extragere sistematică, atunci când lista nu conţine o clasificare a componentelor sale, fie utilizând un tabel de numere la întâmplare. Folosind procedeele descrise mai sus vor fi interogaţi numai componenţii traşi la sorţi. Atunci când aceştia sunt dispersaţi geografic sau este dificil de a fi aduşi la un loc, costul anchetei se resimte considerabil. De aceea, practica sondajului aleator este destul de rar utilizată fiind adesea preferat sondajul în ciorchine şi sondajul în trepte care evită inconvenientele ce rezultă ca urmare a extragerii directe din baza de sondaj. - Sondajul în ciorchine presupune împărţirea populaţiei de studiat în aşa-zişi ªciorchiniª compuşi din mai mulţi indivizi sau unităţi statistice. De exemplu, o gospodărie familială (menaj) este un ciorchine de indivizi, un imobil este un ciorchine de locuinţe. Extragerea aleatoare este realizată exclusiv la nivelul ciorchinilor, apoi toţi componenţii care aparţin ciorchinilor reţinuţi sunt interogaţi. Eşantionul fiind mai puţin dispersat geografic, această metodă este mai puţin costisitoare decât precedenta. În schimb, componenţii acestui ciorchine riscă să se asemene între ei mai mult decât unităţile oarecare ale populaţiei de bază. - Sondajul în trepte presupune extragerea aleatoare la diferite nivele. De exemplu, pentru a interoga un eşantion reprezentativ al locuitorilor unui oraş se vor extrage mai întâi la sorţi străzile, apoi în străzile reţinute, imobilele şi, în sfârşit, în imobilele extrase la întâmplare, locuitorii. Avantajul acestei metode este că nu se impune în mod necesar o listă exhaustivă a componenţilor, dar, în schimb riscul asemănării între elementele eşantionului este mare. Metodele nonprobabilistice. Cu toată rigurozitatea lor ştiinţifică, metodele probabilistice sunt, adesea, abandonate în favoarea metodelor de eşantionare mai puţin conformiste dar, în acelaşi timp, mai puţin costisitoare şi mai uşor de aplicat. Procedurile de selecţie a eşantionului nu se mai bazează pe extragerea la sorţi ci pe o alegere gândită în prealabil a componenţilor populaţiei de bază, respectând reguli care privesc fie caracteristicile componenţilor (metoda cotelor) fie un anumit traiect de urmat de către anchetator (metoda itinerarelor). Determinarea mărimii eşantionului ține cont de trei factori: - precizia dorită: mărimea cerută creşte cu pătratul preciziei dorite; - omogenitatea populaţiei: pentru a sonda o populaţie perfect omogenă este suficient să interogăm o singură persoană; - siguranţa în ceea ce priveşte reprezentativitatea eşantionului: aceasta creşte o dată cu creşterea eşantionului. Mărimea minimă a eşantionului poate fi calculată cu formula: n t p q E t p p E > · · · ÷ 2 2 2 2 1 sau ( ) în care: n reprezintă mărimea eşantionului; p - proporţia componentelor din eşantion care posedă caracteristica cercetată; (deoarece, de obicei valoarea lui ªpª nu se cunoaşte ea se consideră egală cu 0,5 pentru a face ca dispersia să aibă valoarea maximă posibilă). E - eroarea acceptată; 88 t - coeficient care corespunde probabilităţii cu care se garantează rezultatele (se găseşte în tabelele Student). Mărimile eşantionului şi alegerea metodei de sondaj depind şi de unele restricţii organizatorice, cum sunt: fondurile băneşti alocate pentru realizarea anchetei; numărul şi pregătirea persoanelor ce vor efectua ancheta; natura bazei de sondaj; dispunerea în spaţiu a unităţilor colectivităţii cercetate; timpul afectat cercetării. C. Elaborarea chestionarelor. Mărimile eşantionului şi alegerea metodei de sondaj depind şi de unele restricţii organizatorice cum sunt; fondurile băneşti alocate pentru realizarea anchetei; numărul şi pregătirea persoanelor ce vor efectua ancheta; natura bazei de sondaj; dispunerea în spaţiu a unităţilor colectivităţii cercetate; timpul afectat cercetării. Diferitele tipuri de întrebări sunt preferate, într-un chestionar, în funcţie de avantajele şi inconvenientele pe care le prezintă în raport cu obiectul studiului de piaţă şi informaţiile urmărite. D. Colectarea răspunsurilor. Pentru culegerea informaţiilor în cadrul unui sondaj pot fi utilizate două grupe de metode şi anume: anchetele prin corespondenţă şi anchetele prin interviu. Alegerea uneia sau alteia dintre metode depinde de numeroşi factori, dar, în orice ipoteză, trebuie să se ţină seama de următoarele două restricţii: costul, având în vedere că bugetul atribuit anchetei nu permite recurgerea la orice fel de metodă şi fiabilitatea (în funcţie de obiectul anchetei: fapte, opinii, intenţii). Cele două grupe de metode se deosebesc prin caracteristici, avantaje şi limite specifìce. Studiile calitative În derularea unui studiu de piaţă, studiile calitative preced în general studiile cantitative pentru că ele uşurează formularea precisă a ipotezelor de verificat, identificarea tuturor dimensiunilor problemelor puse şi ajută la elaborarea chestionarelor anchetei. Nu este mai puţin adevărat că uneori ele se efectuează pentru a aprofunda rezultatele unei anchete prin sondaj. În anumite situaţii studiile calitative sunt suficiente fără a mai fi nevoie de alte studii cantitative. În orice caz, nu se pot opune studiile calitative celor cantitative, ele fiind complementare. Astfel, unele răspund la întrebări ca: Cine? Unde? Când? Cum şi de ce? iar celelalte exprimă numeric, cantitativ aceste interogaţii. Adesea denumite studii de motivaţii, studiile calitative, care constau în analizarea raţiunilor şi a cauzelor profunde ale comportamentului indivizilor (cumpărători, prescriptori, utilizatori, distribuitori, vânzători etc.) necesită utilizarea de metode bazate pe psihologie, psihiatrie, psihanaliză şi sociologie. Dintre acestea mai uzitate sunt: discuţiile individuale, reuniunile de grup, tehnicile proiective şi tehnicile de observare a comportamentului. 1.6.2.2. Segmentarea pieţei Segmentarea constă în decuparea pieţei globale într-un număr restrâns de subansamble pe care le denumim segmente, fiecare segment trebuind să fie suficient de omogen în ceea ce priveşte comportamentele, nevoile, motivaţiile, etc. astfel încât segmentele identificate să fie suficient de diferite unele de altele pentru a justifica elaborarea unei politici de marketing distincte. Din multitudinea de criterii posibile de segmentare a unei pieţe reţinem pe cele mai adesea utilizate care pot fi clasificate în patru categorii principale: criterii demografice, geografice, socio-economice; criterii de personalitate şi de stil de viaţă; criterii de comportament faţă de produs; criterii de atitudine psihnologică faţă de produs. Pot fi avute în vedere trei strategii diferite: strategia nediferenţiată, strategia diferenţiată şi strategia concentratã. a) Strategia nediferenţiată. Întreprinderea refuzã să facă distincţie între segmente şi preferă să ducã o politică de ignorare a deosebirilor dintre componenţii pieţei propunând un singur produs care să acopere aproape toate dorinţele ansamblului consumatorilor. Ideea 89 care rezultă din această politică este că diferitele segmente nu se află în opoziţie unele cu altele şi că punctele comune sunt mult mai numeroase decât diferenţele. Avantajul acestei strategii ţine de fenomenul de învăţare în sens larg: sunt realizate economii la costuri, deoarece seriile sunt mai lungi, studiile de marketing sunt mai puţin numeroase, cheltuielile de publicitate mai bine repartizate etc. Inconvenientul, prin definiţie, rezultã din absenţa segmentării. Produsul este combătut pe fiecare segment de către un alt produs concurent, mai bine adaptat la cerinţele grupului de consumatori şi acest fapt este cu atât mai evident cu cât segmentele sunt mai diferenţiate. b) Strategia diferenţiată. Întreprinderea intervine pe toate sectoarele interesante şi duce o politică de gamă largă: fiecare produs răspunde mai bine dorinţelor fiecărui segment şi, prin urmare, penetrează mai bine în rândul clienţilor aleşi. Vânzările totale ale firmei pot înregistra o creştere. În schimb, costurile se măresc. Nu mai acţionează legile învăţării; întreprinderea trebuie să suporte mari costuri de administrare. Seriile de producţie sunt mai scurte. Sunt elaborate mai multe campanii publicitare. Pentru mai buna cunoaştere a fiecărui segment studiile de marketing sunt mai numeroase. În domeniul distribuţiei reţeaua este mai vastă şi, deci, mai costisitoare. O politică diferenţiată costă mai scump, dar permite mai buna acoperire a pieţei. c) Strategia concentrată. În acest caz, întreprinderea admite segmentarea, dar decide să se axeze pe un singur segment sau pe un numãr restrâns de segmente. Ea nu are forţa necesară să acopere ansamblul pieţei, şi de aceea se va concentra asupra unui segment ales în prealabil şi pentru care va adopta un marketing mix corespunzător. Avantajul strategiei concentrate constă în buna cunoaştere a segmentului pe care intervine firma. De aceea, ea încearcă să creeze un monopol. Inconvenientul provine dintr-un dublu risc: mai întâi, segmentul ales poate să dispară în timp, apoi poate să intervinã pe segmentul respectiv un concurent foarte puternic, care acceptă la început să piardă bani numai pentru a penetra pe acel segment. În concluzie, pot fi formulate două remarce în legăturã cu segmentarea: - alegerea politicii de piaţă depăşeşte cadrul funcţiunii de marketing, deoarece decizia depinde de resursele întreprinderii, de ceea ce fac concurenţii, într-un cuvânt de politica generală, dar marketingul este primul vizat; - segmentarea, în mod exagerat, a fost consideratã multă vreme ca un remediu miraculos al strategiilor de marketing nereuşite. 1.6.3. Politica de produs 1.6.3.1. Ciclul de viaţă al produselor Existenţa unui produs, de la conceperea sa până la ieşirea de pe piaţă, semnifică ciclul de viaţă al produsului respectiv. Acest ciclu presupune percurgerea mai multor faze: Faza de studiu. Ideea cu privire la un produs nou pe care trebuie să-l fabrice întreprinderea, idee care este lansată de obicei de compartimentele de marketing, impune efectuarea unei serii de operaţii ce angajează numeroase funcţii ale întreprinderii. Este vorba în principal de: concepere, testare, punere la punct sub aspect tehnic, pregătirea fabricaţiei, aprovizionări, achiziţionarea şi amenajarea echipamentelor industriale etc. Întreprinderea angajează, deci, mijloace materiale, financiare şi umane, fără recuperarea lor imediată. Faza de lansare. În această fază, produsul nou îşi crează o piaţă datorită calităţilor sale intriseci, a intensităţii nevoilor pe care este în măsură să le satisfacă şi a investiţiilor comerciale care constau în publicitate şi în promovare. Volumul vânzărilor este destul de redus, deoarece se aşteaptă ca produsul să-şi dovedească calităţile. Masa beneficiilor adusă de noul produs este redusă. Faza de creştere. În acest stadiu produsul şi-a creat o piaţă şi vânzările cresc într-un ritm accelerat; el aduce beneficii ridicate chiar dacă marja unitară se reduce. 90 Faza de maturitate. În acest stadiu vânzările continuă să crească, dar din ce în ce mai lent, şi sfârşesc prin a stagna. Beneficiile sunt mari, dar masa lor se stabilizează. Se spune că piaţa este "saturată"; ea nu reacţionează decât foarte slab la acţiunile de publicitate şi de promovare. Faza de declin sau de îmbătrânire. În această fază, cererea este în regres şi piaţa se restrânge. Atât vânzările cât şi profiturile scad. Cele cinci faze ale ciclului de viaţă ale produsului sunt ilustrate grafic în fig. 1.1. Studiu Concep\ie Lansare Cre]tere Maturitate Declin V`nz[ri Beneficii Costuri Figura 1.1. Ciclul de viaţă a produselor În analizele specialiştilor sunt luate în considerare, de obicei, ultimele patru faze cărora le corespund politici comerciale specifice. În faza de lansare, întrepriderea are de ales între patru tipuri de politici rezumate în tabelul 1.1. Tabelul 1.1. Politici selectate în faza de lansare Preţ Publicitate - promovare Puternică Slabă Ridicat Politică pentru produse de înaltă calitate.Trebuie dezvoltată o politică de diferenţiere a produsului. Politică de penetrare selectivă sau de luare a "caimacului pieţei" pentru maximizarea beneficiilor pe termen scurt. Scăzut Politică de penetrare masivă. Lărgirea pieţei pentru a atinge un nivel rentabil al producţiei. Politică pentru produsele de calitate modestă care nu atrage concurenţii potenţiali, dar nu maximizează beneficiile pe termen lung. Trebuie menţionat că adoptarea unei politici de preţ ridicat presupune existenţa unei clientele capabile să accepte acest preţ, clientelă care să se difernţieze de ceilalţi consumatori. Dimpotrivă, adoptarea unei politici de preţ scăzut, pentru lărgirea pieţei, presupune o sensibilitate ridicată a consumatorului la preţ. În faza de creştere, concurenţa devine ridicată şi preţurile au tendinţa de scădere. Întreprinderea va trebui să-şi menţină eforturile de publicitate - promovare, în primul rând, pentru a convinge cumpărătorul şi mai puţin pentru a se face cunoscută. Ea va trebui să lupte contra concureţei prin amelioarea produselor sale şi prin multiplicarea punctelor de vânzare, astfel că beneficiile vor creşte odată cu vânzările. În faza de maturitate, concurenţa devine din ce în ce mai vie datorită excedentelor de capacităţi de producţie (oferta depăşeste cererea). Pot fi avute în vedere două politici: - intensificarea publicităţii şi promovării, dar cu riscul scăderii beneficiilor; - modificarea radicală a produsului prin inovaţie, conferindu-i mai multe utilizări şi, prin urmare, vânzarea pe noi pieţe. În faza de declin, întreprinderea trebuie să hotărască dacă menţine sau retrage de pe piaţă produsul. În primul caz, ea poate beneficia de o sporire a vânzărilor în măsura în care concurenţii s-au retras. Hotărând să-şi reducă cheltuielile de publicitate, ea mai poate să obţină beneficii substanţiale dintr-un produs care are "viaţa în crepuscul". În al doilea caz, ea va trebui să-şi pregătească dinainte lansarea de produse noi şi să elaboreze o nouă strategie. 91 Se observă, deci, că ciclul de viaţă al produsului influenţează considerabil politica şi situaţia economică a întreprinderii. În funcţie de poziţia diferitelor produse în ciclul de viaţă, întreprinderea va trebui să-şi planifice cercetarea, investiţiile, producţia şi eforturile comerciale în scopul echilibrării acestor activităţi şi obţinerii unei rentabilităţi satisfăcătoare. 1.6.3.2. Marca de produs Asociaţia Americană de Marketing defineşte marca astfel: un nume, un termen, un simbol, un semn sau un desen ori o combinaţie de aceste elemente care servesc la identificarea bunurilor sau serviciilor unui vânzător sau a unui grup de vânzători şi la diferenţierea concurenţilor. Producătorii care dau nume de marcă articolelor pe care le realizează pot adopta una din următoarele soluţii: - Aceeaşi marcă pentru toate produsele. Este soluţia adoptată, de exemplu, de firma Electroputere. Avantajul este cã transmite, fără efort, prestigiul unui produs către ansamblul gamei de produse. În schimb, există riscul ca un singur produs de proastă calitate să degradeze imaginea întregii mărci. - O singură marcă pentru întreaga linie de produse. Prin aceasta sunt atenuate atât efectele de sinergie pozitive, cât şi cele negative. Este strategia aleasă adesea de către distribuitori. - O marcă generică cu un complement (adãugire) pe produs. Semnătura este suficient de puternică pentru a da impresia că produsele aparţin aceleiaşi familii. - O marcă pentru fiecare produs. Această strategie este adoptată atunci când întreprinderea doreşte ca fiecare produs să aibă viaţa sa proprie, şi eventual, să rămână în concurenţă cu celelalte bunuri fabricate. De exemplu,S.C. BERE S.A Craiova a lansat mărci de bere: Craiova Pils, Golden, etc. 1.6.4. Politica de preţ 1.6.4.1. Determinarea preţurilor Preţurile se stabilesc în funcţie de trei elemente: costuri, cerere şi concurenţă. a) Determinarea preţului pe baza costurilor Costurile reprezintă un element esenţial al determinării preţului. Un produs sau un serviciu care ar fi vândut sub costul său ar conduce întreprinderea la faliment. Pentru întreprinzători este necesar să calculeze costul pentru a verifica dacă se află în situaţia obţinerii de profit de pe urma vânzării produselor sale şi nu în situaţia acumulării de pierderi. b) Determinarea preţului pe baza cererii Cererea nu se confundă cu cumpărarea şi nici cu consumul. În sens restrâns, este vorba de o relaţie între cantitatea pe care este dispus să o cumpere un client (dorinţa sa de cumpărare) şi pe care este capabil să o plătească (puterea sa de cumpărare), pe de o parte, şi preţul de vânzare al produsului considerat, pe de altă parte. Altfel spus, cererea este rezultatul confruntării între preţuri şi cantităţi ipotetice. O serie de preţuri posibile, la un moment dat, pot să fie raportate la cantităţile susceptibile de a fi cumpărate la diferite niveluri de preţ. Astfel la preţul p 1 , clienţii sunt dispuşi să cumpere cantitatea q 1 , la preţul p 2 clienţii sunt dispuşi să cumpere cantitate q 2 , la preţul p n clienţii sunt dispuşi să cumpere cantitatea q n . Cererea este, în general,o funcţie descrescătoare a preţului; cu cât se micşorează preţul cu atât creşte cererea. O cerere poate fi mai mult sau mai puţin sensibilă (elastică) la variaţiile de preţ. Numim elasticitate (E) a cererii, într-un punct al curbei, raportul dintre variaţiile relative ale cantităţilor şi variaţiile relative ale preţurilor: 92 Q P P Q P / P Q / Q × A A = A A = c Din punct de vedere practic, responsabilul comercial va urmări preţurile vandabile, preţurile acceptabile, cum mai sunt ele numite, urmând să compare apoi preţul vandabil reţinut şi costul de producţie în scopul fixării preţului de vânzare definitiv. În general, sunt utilizate tehnici inspirate din cercetările de specialitate pentru a determina un preţ sau o zonă a preţurilor acceptabile de un număr cât mai mare de consumatori. Tehnicile de stabilirea a preţurilor acceptabile presupun un anumit demers. Se începe prin constituirea unui eşantion reprezentativ al pieţei noului produs. Fiecare persoană interogată este invitată să indice paleta de preţ în interiorul căreia se situează preţul produsului studiat. Sunt adresate, în general, două întrebări: - Peste ce preţ consideraţi că acest produs este prea scump? - Sub ce preţ consideraţi că acest produs este de proastă calitate? Se poate trasa un grafic care permite pentru fiecare preţ cunoaşterea procentului de persoane care l-ar considera ca acceptabil, adică nici prea ridicat nici prea scăzut. Acest procent este dat de abaterea dintre curba preţurilor minime şi cea a preţurilor maxime. Curba preţurilor minime reprezintă pentru fiecare preţ (p i ) procentajul de persoane care au indicat un preţ minim superior sau egal lui p i . Curba preţurilor maxime se construieşte în mod analog. Preţul psihologic optim corespunde celei mai mari abateri între curba preţurilor minime şi cea a preţurilor maxime. c) Determinarea preţului pe baza concurenţei Atunci când se determină preţurile pe baza costurilor, se ignoră prezenţa firmelor concurente pe piaţă. Ori, în anumite cazuri, responsabilii comerciali pot fi constrânşi să ţină seama de concurenţă, ba chiar să-şi alinieze preţurile produselor lor la preţurile concurenţilor. Sunt practicate trei metode. Fixarea preţului la nivelul preţului mediu al pieţei. Este vorba de situaţia în care se stabileşte un preţ mediu al pieţei, în urma unui consens implicit sau explicit. Diferiţii agenţi au tendinţa să-şi fixeze preţurile la nivele foarte apropiate de preţul mediu al pieţei. Acest procedeu prezintă avantaje în următoarele circumstanţe: - când costurile sunt dificil de cuantificat din cauza inexistenţei unui sistem de contabilitate analitică suficient de perfecţionat; - când preţul mediu practicat pe ramură conduce la o rentabilitate apreciată ca suficientă; - când există teama de modificare a preţurilor din partea concurenţilor. Fixarea preţului sub sau peste preţul pieţei. Pot fi luate în considerare două posibilităţi: - fixarea preţului sub preţul pieţei, practicată de către anumiţi detailişti care procedează la reduceri de 10-30% în raport cu concurenţii, oferind clienţilor lor servicii mai restrânse; - uneori, dar acestea sunt cazuri rare, preţurile sunt fixate peste preţul pieţei de către producători sau detailişti care vând produse de lux şi care posedă o imagine de marcă prestigioasă. 1.6.4.2. Decizii privind preţurile Odată fixate obiectivele de preţ, întreprinderea va trebui să ia decizii în următoarele situaţii: fixarea pentru prima dată a preţului unui produs nou; modificarea preţului în funcţie de oportunităţile întreprinderii şi de conjunctura generală a pieţei. a) Decizia privind preţul produselor noi Studierea curbelor de viaţă ale produselor ne arată că un produs care a apărut recent pe piaţă nu atinge imediat un mare număr de consumatori. Într-adevăr, noul produs trebuie să facă mai întâi obiectul unei publicităţi şi al unei promovări a vânzărilor. După distincţia, de acum clasică, a lui J.Dean, nu există decât două linii de acţiune posibile: luarea caimacului pieţei sau penetrarea cât mai repede cu putinţă a pieţei. 93 Politica de luare a caimacului constă în fixarea unui preţ relativ ridicat astfel încât, la începutul operaţiunii de lansare, să fie atinsă doar o clientelă limitată, chiar dacă se va trece la o reducere de preţ, într-un stadiu ulterior. Avantajele acestei politici sunt motivate de patru raţiuni: - Luarea caimacului se bazează pe observaţia conform căreia vânzările sunt mai puţin sensibile la preţ în faza de lansare. Este perioada în care toate eforturile de dinamică comercială (promovarea vânzărilor, publicitate, stimularea echipei de vânzători etc) prezintă cel mai mare efect asupra cifrei de afaceri; - Luarea caimacului pieţei permite să se profite de un segment de piaţă care acceptă preţuri ridicate, înainte de a încerca alte grupuri de consumatori mai sensibili la preţuri. Altfel spus, se obţine la început un supliment de vânzări în rândul celor care nu se preocupă deloc de preţuri, timp în care se capătă experienţă pentru atingerea unei pieţe mai întinse într-o perioadă viitoare, prin niveluri de preţ mai atrăgătoare; - Cu această politică de preţ responsabilii comerciali sondează cererea. Într-adevăr, este mai judicios să se înceapă printr-un preţ ridicat şi să se scadă mai târziu, când primul segment de piaţă a fost în întregime prospectat şi satisfăcut, decât să se înceapă prin oferirea produselor la un preţ scăzut, care să fie ridicat ulterior, pentru a acoperi unele costuri neprevăzute; - Preţurile ridicate, pentru o cerere care se arată a fi favorabilă produsului, antrenează un volum mai mare de vânzări, decât ar putea face o politică de preţuri joase. În concluzie, politica de luare a caimacului pieţei este indicată în cazul unei producţii restrânse şi atunci când resursele financiare ale întreprinderii sunt modeste. În acest caz, investiţia comercială (echipa de vânzare, publicitatea, promovarea vânzărilor etc) rămâne, datorită acestui fapt, limitată. Beneficiile care provin din marje ridicate permit mărirea producţiei şi sporirea volumului investiţiilor comerciale prin autofinanţare. Inconvenientele care decurg din politica de luare a caimacului pieţei se referă, pe de o parte, la frânarea evoluţiei vânzărilor, iar pe de altă parte, la incitarea concurenţilor în a se instala pe piaţă, atraşi de speranţa unor marje substanţiale. Politica de penetrare constă în cucerirea rapidă a unei părţi importante dintr-o piaţă largă, datorită unui preţ scăzut, cu ajutorul unei publicităţi intense şi printr-o politică de distribuţie largă, de masă. Alegerea unei asemenea politici este preferabilă în următoarele patru cazuri: - când volumul vânzărilor este foarte sensibil la preţ, chiar în faza de lansare a produsului; - când se pot realiza economii la costurile unitare de producţie şi de distribuţie prin lansarea unor cantităţi mari; - când se ştie că produsul va fi ameninţat de o vie concurenţă încă de la lansarea pe piaţă; - când nu există piaţă de elită, altfel spus, când nu există segmente de clientelă care să accepte plata unui preţ ridicat pentru achiziţionarea ultimei noutăţi. Avantajele politicii de penetrare constau în punerea barierelor contra rivalilor potenţiali. Perspectiva unui profit redus, chiar a unei pierderi temporare, prezintă şanse mari în frânarea concurenţilor sau chiar descurajarea lor definitivă. Mai mult, întreprinderea cucereşte pe piaţă o asemenea poziţie de forţă, încât va fi în măsură să-şi utilizeze potenţialul său, atunci când va fi necesar.Inconvenientul politicii de penetrare constă în caracterul său costisitor, întrucât necesită mari investiţii şi presupune un volum mare de stocuri. b) Decizia de modificare a preţului în funcţie de oportunităţile întreprinderii şi de conjunctura generală a pieţei. Responsabilul de marketing este pus adesea în situaţia de a modifica preţurile produselor sale în sensul reducerii, al creşterii sau al stabilirii unor baremuri de abateri faţă de preţurile de catalog. Reducerea preţurilor. O asemenea decizie este motivată atât de cauze externe, cât şi de cauze interne. 94 - Cauzele externe. Dacă un concurent redutabil ia iniţiativa reducerii preţului unui articol, atunci se pune problema unei modificări de preţ. Dar, trebuie ştiut dacă reducerea preţului efectuată de concurent este temporară (lichidând stocul îşi poate ameliora trezoreria) sau definitivă. În prima ipoteză, dacă consumatorii nu sunt prea sensibili la variaţiile de preţ, reacţia este mai lentă decât în ipoteza a doua. Dacă a doua variantă este confirmată, apar alte probleme. Trebuie oare să ne aliniem la preţul concurentului? Trebuie să micşorăm preţul, rămânând totuşi la nivel superior faţă de rival? Trebuie, în sfârşit, să declarăm un adevărat război al preţurilor situându-ne sub valoarea fixată de către atacant? Nu poate fi dat nici un răspuns univoc. De fapt, decizia depinde în mare parte de natura produsului. Atunci când cele două bunuri sunt omogene, uşor de comparat de către eventualii clienţi, este preferabil să ne aliniem la preţul concurenţei, cu condiţia ca operaţiunea să rămână rentabilă. În schimb, atunci când produsele sunt într-o anumită măsură diferite, când consumatorii par să nu mai fie atenţi la nivelul preţului, când notorietatea mărcii este mare, ne putem permite să ignorăm concurentul. Cu toate că reducerile de preţ par uşor de practicat sau de imitat, ele sunt deseori periculoase pentru întreprinderile de producţie. Într-adevăr, asemenea decizii provoacă adesea o supralicitare. Ele diminuează mereu rentabilitatea firmelor şi conduc pe unele dintre ele la ruină. Numai întreprinderile comerţului cu amănuntul şi consumatorii profită de aceste rivalităţi şi îşi împart beneficiul operaţiunii de reducere a preţului. În consecinţă, rareori se recurge la utilizarea acestei arme. Există totuşi ocazii în care este adoptată această strategie, fie pentru cucerirea unei pieţe noi, fie pentru provocarea dispariţiei unui concurent. - Cauzele interne. Reducerea de preţ poate fi motivată şi de cauze din interiorul firmei cum ar fi diminuarea costurilor sau iniţierea unei acţiuni promoţionale. Atunci când costurile se reduc datorită progresului tehnic, putem menţine nivelul preţului şi putem realiza un profit mai ridicat. Dar, mai putem repercuta reducerea costului asupra preţului de vânzare, aşa cum au făcut-o în ultimii ani fabricanţii de calculatoare. Adesea, trebuie să fie luate anumite precauţii. Reducerea preţului nu trebuie să neliniştească consumatorii şi să-i facă să se îndoiască de calitatea produsului. Deci, această strategie de reducere a preţului pe baza diminuării costurilor nu trebuie să fie pusă în aplicare decât atunci când produsul este larg răspândit şi a devenit astfel familiar. La originea reducerii preţului se poate afla şi o acţiune promoţională. De altfel, în acest caz, măsura este limitată în timp. La terminarea promovării, preţul este readus la nivelul iniţial. Creşterea preţurilor poate fi justificată prin trei motive: o creştere a costurilor, o decizie de îmbunătăţire a rentabilităţii şi voinţa de modificare a imaginii produsului. Eventualitatea creşterii costurilor determină responsabilii comerciali să se întrebe dacă nu trebuie să repercuteze creşterea cheltuielilor (parţial sau total) asupra preţului de vânzare. Răspunsul la această întrebare depinde de natura produsului, de sensibilitatea clientelei la variaţiile de preţ şi de deciziile concurenţilor. Dacă aceştia din urmă constată că rata profitului lor scade, atunci vor reacţiona şi îşi vor mări preţul lor de vânzare. Din momentul acela este posibilă practicarea unor preţuri majorate. Decizia de ameliorare a rentabilităţii este un caz mai rar întâlnit. Totuşi, această decizie poate fi luată atunci când o firmă deţine un element de monopol eficace şi stabil, cu condiţia însă ca cererea să fie puţin sensibilă la variaţiile de preţ. De asemenea, este bine să se verifice dacă nu există alt produs de substituire cu preţ mai mic. 95 1.6.5. Politica de distribuţie 1.6.5.1. Funcţiile distribuţiei Distribuţia reprezintă ansamblul activităţilor realizate de către fabricant cu sau fără concursul altor organizaţii, din momentul în care produsele sunt terminate şi aşteaptă să fie expediate, până în momentul în care intră în posesia consumatorului final, gata de a fi consumate, în locul, la momentul, sub formele şi în cantităţile corespunzătoare nevoilor utilizatorilor. Multiplele operaţiuni de distribuţie pot fi grupate în şase funcţii principale şi corespund următoarelor două tipuri de bază: - distribuţia fizică. Acestui tip îi corespund trei funcţii: transport, asortiment şi stocare; - serviciile: se referă la serviciile financiare, materiale şi de comunicare. 1.6.5.2. Circuitele de distribuţie Circuitul de distribuţie reprezintă drumul parcurs de un produs sau serviciu pentru a ajunge din stadiul producţiei în stadiul consumului. Acest itinerar este alcătuit dintr-un ansamblu de persoane sau întreprinderi pe care le numim intermediari. Se disting trei mari categorii de circuite: circuitul ultrascurt, circuitul scurt şi circuitul lung. Obiectivele partenerilor comerciali în sfera distribuţiei nu sunt întotdeauna identice. Rivalitatea dintre producători şi distribuitori apare mai ales la nivelul politicilor de marcă şi de preţ. Marii detailişti şi-au creat propriile lor mărci de distribuţie sub care vând mai mult de jumătate din articolele comercializate. Pentru detailist, marca de distribuţie întăreşte imaginea firmei, deoarece se adaugă la emblema magazinului ca un mijloc de identificare de către consumatori. În plus, ea constituie un factor de diferenţiere a asortimentelor de mărfuri. Un asemenea element de monopol permite distribuitorului să controleze îndeaproape preţurile şi marjele. Astfel, marele detailist nu mai depinde atât de mult de furnizorii săi, deoarece îşi întăreşte suveranitatea prin propria marcã. Această tendinţă din partea distribuitorului atrage după sine refuzuri energice ale fabricanţilor de a renunţa la marca proprie, întrucât nu mai poate beneficia de exploatarea rentabilă a mărcilor de fabrică. Există situaţii în care sursa conflictului dintre fabricanţi şi distribuitori se află în politica de preţ a distribuitorului. Acesta încearcă să vândã produsele la preţuri cu amănuntul foarte reduse în scopul de a-şi lărgi piaţa, exercitând în acelaşi timp presiuni asupra fabricanţilor cu ocazia negocierii preţurilor de vânzare. În funcţie de atitudinea părţilor în conflict şi de importanţa mizei, conflictul va provoca fie ruperea relaţiilor comerciale, fie continuarea tranzacţiilor. Antagoniştii pot adopta mai multe atitudini: ignorare, acomodare, dominare, compromis şi cooperare. Restricţiile care limitează posibilităţile de alegere a soluţiilor de către fabricant pot fi de natură financiară, legislativă, legate de clientelă sau de natura produselor. 1.6.5.3. Strategiile de distribuţie ale fabricantului În general, întreprinderea are de ales între trei posibilitãţi: o distribuţie intensivă, o distribuţie selectivă şi o distribuţie exclusivă. Distribuţia intensivă se recomandă, în mod deosebit, pentru bunurile obişnuite, de consum curent pe care cumpărătorii trebuie să le găsească în orice moment, în aproape toate punctele de vânzare. În cazul distribuţiei selective, fie că este vorba de bunuri simple, fie că este vorba de produse de înaltă tehnicitate ori articole de modă, producătorul va selecta detailişti specializaţi în care are încredere, pentru a vinde produsele sale. În această situaţie, angrosistul este, în general, absent, deoarece fabricantul îşi concentrează toate eforturile asupra detailistului. În cazul distribuţiei exclusive, fabricantul acordă numai câtorva detailişti posibilitatea de a-i vinde produsele. Fiecare găseşte avantaje din aceastã distribuţie exclusivă. Fabricantul 96 urmăreşte îndeaproape vânzarea produselor sale, înregistrează în mod regulat comenzile. În ceea ce-l priveşte pe comerciant, ajutat de fabricant, el este satisfăcut de a fi protejat contra concurenţei care ar provoca o cădere a preţurilor şi de a dispune de un anumit monopol într-o arie geografică determinată. Formula distribuţiei exclusive prezintă şi inconveniente. Fabricantul nu găseşte întotdeauna comercianţii competenţi pe care doreşte să-i contacteze. Pe de altă parte, detailistul este foarte dependent de producător. EI trebuie să satisfacă cerinţele producãtorului (să respecte cotele de vânzare şi stocul minim, să adopte o politică comercială foarte strictă). 1.6.5.4. Metode de selecţie a circuitelor de distribuţie Atunci când fabricantul are de ales între diverse circuite şi nici unul din acestea nu apare net superior în raport cu celelalte, pot fi utilizate următoarele metode: compararea costurilor şi a nivelurilor de vânzare; compararea indicilor de randament; folosirea de modele. a) Compararea costurilor şi a nivelurilor de vânzare Dacă există posibilitatea să se facă distincţie între costurile de distribuţie fixe şi variabile, în fiecare dintre cazuri, prin reprezentare grafică rezultă circuitul cel mai avantajos pentru un anumit nivel previzionat al vânzărilor b) Compararea indicilor de randament Dacă nu este posibil să se aprecieze evoluţia costurilor de distribuţie variabile în funcţie de evoluţia vânzărilor, putem totuşi încerca să evaluăm costul total al fiecărui circuit pentru o mãrime a vânzărilor sperată. Apoi se calculează pentru fiecare caz în parte indicele de randament (R): ie distribu de Costul ie distribu de Costul - afaceri de ţ ţ Cifra R = Dacă se urmăreşte numai criteriul economic, circuitul selecţionat va fi acela care aduce un indice de randament, R, cât mai ridicat. 1.6.6. Politica de comunicaţie 1.6.6.1. Publicitatea În funcţie de autori, există o diversitate de definiţii ale publicităţii. Dintre acestea se remarcă cel puţin două. Prima prezintă publicitatea ca fiind ansamblul mijloacelor destinate să informeze publicul şi să-1 convingă să cumpere un produs sau un serviciu. Cea de-a doua numeşte publicitatea ca fiind orice formă de comunicaţie nepersonală care utilizează un suport plătit şi pus la dispoziţia unui emiţător identificat. Se pot deosebi două mari categorii de publicitate: publicitatea de firmă şi publicitatea produselor. Publicitatea de firmă, numită şi publicitate instituţională, are ca obiect crearea unei imagini despre firmă sau modificarea acesteia, adresându-se cumpărătorilor potenţiali, opiniei publice, şi distribuitorilor. Publicitatea produselor reprezintă cazul cel mai frecvent. Un anunţător vrea să susţină vânzările unui produs, să-i creeze o imagine mai bună, să-1 repoziţioneze, să-1 facă mai bine cunoscut etc. Publicitatea produselor diferă după cum este vorba de emiţător sau receptor. În primul caz, ea emană de la un producător sau provine de la un distribuitor. În al doilea caz, dacă publicitatea se adresează consumatorului, ea va avea tendinţa să incite la cumpărare, iar dacă este destinată distribuitorului sau forţei de vânzare ea se va apropia de o publicitate de imagine care serveşte la motivarea echipei comerciale. În ce priveşte obiectivele publicităţii, se confruntă două teze. Din această confruntare rezultă distincţia între obiectivele comerciale (vânzările) şi obiectivele specific publicitare (obiective de comunicaţie). 97 a) Obiectivele comerciale. Fără nici o îndoială, scopul final al publicităţii este influenţarea părţii de piaţă, a cifrei de afaceri şi a profitului. În timpul lansării unui produs, obiectivele sunt fixate în termeni de penetrare pe diferite segmente. Mai târziu, publicitatea are ca scop fidelizarea consumatorilor, determinându-i să cumpere repetat produsul livrat. Pe termen mai lung sau mai scurt, campaniile publicitare trebuie să se exprime în cifră de afaceri. b) Obiectivele de comunicaţie. Acestea se referă la trei idei de bază: - expunerea la un mesaj; scopul unei campanii publicitare este obţinerea unei audienţe determinate. Atunci când este lansat un produs, acesta trebuie făcut cunoscut unui număr cât mai mare de consumatori potenţiali; - memorizarea unui mesaj; consumatorii trebuie să-şi amintească de mesaj. Produsul este deja cunoscut, dar cumpărătorii rămân oarecum indiferenţi, deoarece un argument esenţial privind vânzarea este necunoscut şi, de aceea, campania de publicitate îşi propune ca obiectiv să imprime acest argument în mintea cumpărătorului; - atitudinea; prospectul (cumpărătorul potenţial) trebuie să manifeste o atitudine favorabilă faţă de produs. Dacă consumatorii fac dovada unei atitudini negative faţă de un produs, obiectivul campaniei constă în răsturnarea acestei atitudini. Mecanismul de acţiune al publicităţii Fixarea obiectivelor unei campanii publicitare nu se poate realiza fără cunoaşterea mecanismului pe care se sprijină. Distingem mai multe modele care se bazează pe comportamentul consumatorilor: modelul de învăţare, modelul implicării minimale şi modelul atribuirii. a) Modelul de învăţare este un model clasic care presupune străbaterea de către prospect a unor etape succesive, ca în figura 1.2. Mesaj Cunoaştere Atitudine Comportament Figura 1.2. Modelul de învăţare b) Modelul implicării minimale se bazează pe o altă succesiune de etape (fig. 1.3.). Mesaj Cunoaştere Comportament Atitudine Figura 1.3. Modelul implicării minimale c) Modelul atribuirii reprezintă inversarea modelului de învăţare (fig. 1.4.). Mesaj Comportament Atitudine Cunoaştere Figura 1.4. Modelul atribuirii După stabilirea obiectivelor de publicitate, firma poate trece la elaborarea bugetului de publicitatepentru fiecare produs în parte. Determinarea bugetului de publicitate este una din problemele cele mai dificile cu care se confruntă anunţătorul. În teorie, raţionamentul marginalist ar trebui să permită determinarea bugetului optimal. Cheltuielile publicitare ar trebui deci să crească până în momentul în care creşterea lor s-ar traduce printr-un profit nul. În practică însă, această metodă este aproape inutilizabilă. Ea presupune ca să fie cunoscută cu precizie eficienţa marginală a publicităţii. Pe de altă parte, ea nu ţine seama de situaţiile în care strategia întreprinderii impune să investeşti dincolo de echilibrul temporar al exploataţiei (lansarea unui produs nou, atacul din partea 98 concrenţei, etc.). majoritatea anunţătorilor nu se rezumă la o singură metodă de determinare a bugetului de publicitate, ci recurg la combinaţii variate de mai multe metode. a) Metoda procentului din vânzări Multe firme îşi stabilesc cheltuielile de publicitate prin aplicarea unui anumit procent la volumul vânzărilor, Determinarea bugetului de publicitate pornind de la un procent din vânzări trebuie să se facă pe baza vânzărilor previzionale şi nu pe baza vânzărilor din trecut. Acest procent nu trebuie să fie rigid ci trebuie să fie adaptat la fiecare situaţie în parte şi calculat pe o perioadă care poate depăşi chiar anul bugetar. Nu trebuie să se uite faptul că adesea consumatorii sunt impresionaţi de ªcantitateaª absolută de publicitate şi nu de procentul pe care îl reprezintă în cifra de afaceri a produsului. b) Metoda comparării cu concurenţa Deoarece acestă metodă conduce la studierea investiţiilor concurenţei prezintă cel puţin un merit important. Ea constă în estimarea cheltuielilor publicitare ale concurenţei şi fixarea mărimii bugetului în funcţie de această estimare şi de obiectivul exprimat sub formă de parte de piaţă al anunţătorului. O practică curentă pe pieţele oligopoliste în care firmele doresc, în principiu, să evite un război al preţurilor şi un război de publicitate recomandă următoarea formulă: ramurii a afaceri de Cifra ramurii ale e publicitat de le Cheltuieli firmei a afaceri de Cifra firmei al e publicitat de ugetul × = B Altfel spus o întreprindere care are x% de parte de piaţă, va trebui să aplice tot x% de ªparte de publicitateª (share of voice). Partea de publicitate (P Pub ) se calculează astfel: ramurii ale e publicitar Cheltuieli firmei ale e publicitar heltuieli C Pub P = c) Metoda sumei disponibile În acest caz bugetul publicitar este direct legat de disponibilităţile pe termen scurt ale întreprinderii. Această metodă conduce la tăierea bugetului de publicitate când lucrurile merg prost sau la investiţii în publicitate atunci când totul merge bine. De notat este că sistemul fiscal încurajează asemenea procedee deoarece o creştere a cheltuielilor cu publicitatea diminuează profitul impozabil. d) Metoda obiectivelor Obiectivele publicitare fiind cunoscute în termeni măsurabili, această metodă constă în determinarea mijloacelor necesare pentru a le atinge şi exprimarea costurilor pe care le implică. Dacă bugetul astfel calculat depăşeşte posibilităţile financiare ale întreprinderii, se procedează la o ajustare a acestor obiective publicitate determinându-le nivelul. Această metodă este desigur cea mai logică şi cea mai riguroasă. Folosirea sa presupune cunoaşterea curbelor de răspuns, adică a relaţiilor de cauzalitate care urmăresc acţiunile publicitare şi rezultatele. Adesea această metodă face necesară recurgerea la teste. 1.6.7. Politica forţei de vânzare 1.6.7.1. Definire, rol şi obiective Forţa de vânzare (reţeaua sau echipa de vânzare) a unei întreprinderi este alcătuită din ansamblul personalului comercial însărcinat cu stabilirea de contacte individuale cu cumpărătorii actuali sau potenţiali. Forţa de vânzare cuprinde, în general, două grupe: forţa de vânzare internă sau sedentară şi forţa de vânzare externă sau itinerantă. 99 - Forţa de vânzare internă se compune din personalul de birou respectiv cei care redactează corespondenţa, răspund la telefon/fax, vânzători şi tehnicieni comerciali care primesc clienţii în localurile întreprinderii, televânzători (cei care fac propuneri de vânzare prin telefon clienţilor), persoane însărcinate cu întocmirea devizelor şi execuţia comenzilor. - Forţa de vânzare externă (itinerantă) cuprinde, pe de o parte, vânzători, reprezentanţi, prospectori care vizitează cumpărătorii potenţiali şi, pe de altă parte, inspectorii de vânzări al căror rol este de a conduce şi controla activitatea vânzătorilor. Rolul vânzătorilor nu se limitează numai la actul de vânzare propriu-zis ci trebuie să îndeplinească numeroase sarcini cum sunt: - prospectarea care constă în căutarea de noi clienţi şi analizarea problemelor lor pentru a le propune produse care să răspundă unor nevoi reale; - transmiterea, către clienţi de informaţii despre produse şi despre întreprindere; - vânzarea, care constă în luarea contactului cu clientul, prezentarea avantajelor unui produs, efectuarea unei demonstraţii, răspunsul la eventualele obiecţii şi înregistrarea comenzii; - colectarea de informaţii asupra clienţilor şi concurenţilor, notarea sugestiilor din partea utilizatorilor, pe care vânzătorii le comunică întreprinderii; - oferirea de servicii cum ar fi: sfaturi privind gestiunea, servicii după vânzare, aranjarea produselor în mobilierul de vânzare (merchandising) sau publicitate la locul de vânzare. Obiectivele forţei de vânzare sunt cuprinse de fapt în politica comercială a întreprinderii şi se referă la: cifră de afaceri, profit, parte de piaţă, clienţi noi, nivel de servire a clienţilor, notorietate, etc. Ele pot fi repartizate în timp şi spaţiu ca şi pe fiecare vânzător în parte. 1.6.7.2. Determinarea mărimii forţei de vânzare Responsabilii comerciali ai întreprinderii sunt interesaţi să determine numărul optim al vânzătorilor. Pentru aceasta ei dispun de diferite metode. a) Metoda bazată pe norma de muncă a vânzătorului constă în determinarea clienţilor potenţiali şi repartizarea lor pe categorii în funcţie de localizare, activitate, nivelul cumpărărilor, etc. Apoi, se estimează numărul de vizite necesare pentru deservirea fiecărui client potenţial din fiecare categorie. În sfârşit, se stabileşte numărul de vizite pe care le poate face un vânzător clienţilor dintr-o categorie dată. Pe baza acestor elemente se poate calcula numărul de vânzători ce urmează să fie angajaţi pornind de la următoarea formulă: ¿ = = n i i i i K C V N 1 în care: N reprezintă mărimea forţei de vânzare; V - numărul de vizite necesare pentru o categorie de clienţi într-un an; C - numărul de clienţi potenţiali dintr-o categorie dată; K - numărul de vizite pe care le poate face un vânzător, pentru o categorie de clienţi; i - categoria de clienţi. b) Metoda bazată pe existenţa unei relaţii lineare între cifra de afaceri şi numărul de vânzători. Varianta cea mai simplă constă în estimarea cifrei de afaceri a întreprinderii şi mărimii vânzărilor realizate în medie de către un vânzător. 100 BIBLIOGRAFIE Munteanu C. (coordonator) ş.a., Marketing - Principii, practici, orizonturi, Editura Sedcom Libris, Iaşi, 2008. Nistorescu T., Constantinescu D., Economia întreprinderii, Editura Universitaria, Craiova, 2009. Nistorescu T., Meghişan Gh., Crăciun L., Marketing, Editura Universitaria, Craiova, 2010. Vărzaru M., Economia întreprinderii. Noţiuni fundamentale, Editura Universitaria, Craiova, 2003. 